Carina Cassøe Krüth fra Mariager red sig søndag i finalen ved OL i dressur. Hendes mand plejer at være med hende, men måtte spændt følge med foran fjernsynet.

Det var nervepirrende øjeblikke for Casper Cassøe Krüth, da han søndag fulgte sin hustrus OL-debut på en TV-skærm. -	Jeg bliver altid meget nervøs ved konkurrencerne, hvor Carina altid er iskold, siger han. Carina Cassøe Krüth er en del af det danske dressurhold ved OL med den 10-årige hoppe Heiline’s Danciera, der også går under det mere mundrette navn "Danse". Parret bor til daglig i Hem tæt ved Mariager. Er altid med Og det er uvant for Casper Cassøe Krüth at se konens præstationer fra så stor afstand, for normalt er han en stor del af alle eliterytterens stævner. -	Det er jo specielt lige pludselig at være så meget på sidelinjen, når man plejer at være en del af det, siger Casper Cassøe Krüth. Han er direktør for organisationen Dansk Varmblod, der har hovedkontor på herregården Vilhelmsborg syd for Aarhus. Imponerende OL-debut Carina Cassøe Krüth red sig direkte i den individuelle finale ved OL med en score på 76,677 procent, hvilket også var nok til førstepladsen i sin gruppe. Hendes score bragte samtidig Danmark til finalen i holdkonkurrencen. Casper Cassøe Krüth sad i Odder og så hendes præstation sammen med den ene af Danses ejere, Poul Thøgersen. -	Jeg havde det helt forfærdeligt. Nervøsiteten er endnu værre, når jeg skal sidde derhjemme og se det på fjernsyn, fortæller Casper Cassøe Krüth og fortsætter: -	Så er det jo bare endnu mere fantastisk, at det så gik så godt. Jeg er dybt imponeret over, at hun er så stærk psykisk, og at hun kan være så fokuseret. Vinkede på skærmen Det har været en drøm for Carina Cassøe Krüth at deltage i OL, siden hun var otte år gammel. Derfor ventede hendes mand i spænding på at høre fra hende efter den flotte debut. Men hun skulle lige gennem interviews med verdenspressen, før hun efter en halv time kunne ringe hjem: -	Det første, hun sagde, var: ”Så du, at jeg vinkede til dig?”. Jeg så godt, at hun vinkede. Så det var lidt sødt. Hun var meget tilfreds og taknemmelig. Det er en speciel hest, hun rider på. Og den var der meget for hende, fortæller Casper Cassøe Krüth. Hos Eurosport kan du se Carina Cassøe Krüths OL-debut - herunder hendes vink til manden. Mulighed for medalje Tirsdag over middag er en nervøs Casper Cassøe Krüth klar foran skærmen sammen med Poul Thøgersen igen, for her skal Carina ride i holdkonkurrencen igen. Danmark har kun vundet en holdmedalje i ridning ved OL én gang før. Det var i Beijing i 2008. -	Der er en chance for, at det sker igen i morgen. Det er jo i sig selv helt vildt, siger Casper Cassøe Krüth. Onsdag gælder det så dressurfinalen i den individuelle konkurrence.